**Talousvaliokunnan mietintö 7/2015 edustaja-aloitteesta 7/2015**

**Seurakuntien tukijärjestelmän uusiminen**

Asianumero 2012−00195

Kirkolliskokous on täysistunnossaan marraskuun 3. päivänä 2015 lähettänyt otsikossa mainitun asian talousvaliokunnan valmisteltavaksi.

Valiokunta on kuullut asiantuntijana kirkkoneuvos Leena Rantasta.

**Aloitteen pääasiallinen sisältö**

Aloitteessa esitetään, että seurakunnille annettavasta taloudellisesta tuesta tehdään huolellinen uudelleenarviointi ja että koko tukijärjestelmä uudistetaan. Jokaisen tukea saavan seurakunnan tulee osoittaa oman hallintonsa toimivuus ja taloudellisuus sekä sen itsekannattavuus. Seurakunnan yhteistyöhaluttomuuden tulee olla peruste tukien rajaamiseen

**Aloitteen perustelut**

Kirkolliskokouksen määrävähemmistö hylkäsi 7.5.2015 lakivaliokunnan esityksen kirkon paikallistason rakenteita koskevan sääntelyn muuttamisesta. Lakiesityksen tavoitteena oli muun muassa vastuullisen taloudenhoidon tukeminen ja se korosti seurakuntatalouksien vastuuta oman taloutensa järjestämisestä.

Mietinnössään lakivaliokunta piti taloudellista itsekannattavuutta tärkeänä tavoitteena ja totesi, että talous luo perustan seurakuntien toiminnalle. Itsekannattavuutta ei kuitenkaan pidetty kaikkialla Suomessa realistisena tavoitteena ja siksi lakivaliokunta totesi, että jonkinlainen tukijärjestelmä olisi myös jatkossa tarpeen.

Kirkon kokonaistaloudellinen tilanne on heikentynyt jäsenmäärän laskiessa erityisesti suurissa kaupungeissa ja pääkaupunkiseudulla, joilta alueilta kirkon jäsenmaksuista ratkaiseva osuus kerätään myös jaettavaksi tasausrahoina / keskushallintoavustuksina muualle Suomeen. Yhteisöverouudistuksen jakoperusteen muutos pienentää pääkaupunkiseudun seurakuntayhtymien tuloja ja näin vähentää myös niiden mahdollisuuksia rahoittaa muita.

Koska lakiesitys hylättiin, on kirkkohallituksen ryhdyttävä pikaisiin toimenpiteisiin seurakuntien tukijärjestelmän uusimiseksi.

**Talousvaliokunnan kannanotto**

Seurakunnille Kirkon keskusrahastosta maksettujen avustusten euromäärä on alentunut viime vuosina huomattavasti. Vielä vuonna 2002 määrä oli 17,5 miljoonaa euroa, josta se laski vuosiksi 2003–2006 noin 12 miljoonan euron vuositasolle. Vuodesta 2007 vuoteen 2015 avustussumma puolittui noin 6 miljoonaan euroon. Vuosina 2016–2018 avustusten kokonaismäärän esitetään olevan noin 3 miljoonaa euroa vuodessa. Vuoden 2016 talousarviossa avustusten osuus seurakuntien maksamasta keskusrahastomaksusta on alle 6 prosenttia. Uusi vuonna 2016 käyttöön otettava valtion korvauksen jakojärjestelmä mahdollistaa avustusten vähentämisen edellä mainitulle tasolle.

Kirkon keskusrahaston avustusjärjestelmä on ollut käytännössä jatkuvassa muutoksessa. 2000-luvun alkupuolella perinteisten avustusten lisäksi otettiin käyttöön yhdistymis- ja yhteistyöavustukset, joiden osuus avustussummasta oli enimmillään noin puolet. Vuonna 2010 perinteisiä avustuksia maksettiin 7,4 miljoonaa euroa ja kehittämisavustuksia 1,8 miljoonaa euroa. Vuodesta 2016 lukien kehittämisavustusten määrä on alentunut 300 000 euroon ja perinteisten avustusten määrä 2,9 miljoonaan euroon.

Avustuksia on rahoitettu seurakunnilta kerätyillä keskusrahastomaksuilla. Perus- ja lisämaksun suuruutta ja yhteisövero-osuuden tilitystapaa on vuosien saatossa muutettu. Yhteisöveron jako-osuuden muutos vuonna 2006 ja yhteiskunnallisten tehtävien kustannusten korvaaminen valtionrahoituksella vuoden 2016 alusta ovat tasanneet seurakuntien tulonjakoa ja samalla vähentäneet keskusrahastosta maksettavan tuen tarvetta. Samaan suuntaan ovat vaikuttaneet seurakuntarakenteissa tapahtuneet muutokset.

Talousvaliokunta pitää tärkeänä seurakunnallisen toiminnan turvaamista koko maassa ja toteaa avustusjärjestelmän olevan siksi tarpeellisen.

Koska seurakuntien avustustarve on oleellisesti vähentynyt, talousvaliokunta ei näe tarvetta tässä vaiheessa esitetyn kaltaiseen avustusjärjestelmän uudelleen arviointiin.

**Talousvaliokunnan esitys**

Edellä esitetyin perustein talousvaliokunta esittää, että kirkolliskokous jättää

edustaja-aloitteen 7/2015, seurakuntien tukijärjestelmän uusiminen, raukeamaan.

Turussa 4. päivänä marraskuuta 2015

Talousvaliokunnan puolesta

Pertti Simola Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Simola sekä jäsenet Alasalmi, Jalava A., Kauranen, Koskelo, Kultima, Mäkinen, Paananen, Peräaho, Rajala, Rönkä, Sahi, Salmi, Silfverhuth, Sorvari, Tähtinen ja Westerlund.